Šutaj Eštok, Matúš, poslanec NR SR (2021-02-25):
Ďakujem pekne za slovo. Vážené dámy, vážení páni, mnohým z vás to asi ešte nedošlo, ale už druhý deň sa tu zúčastňujeme na fraške demokracie. Diskutujeme a argumentujeme, ako by rozhodnutie, ku ktorému máme dnes dospieť, malo mať možnosť niečo zmeniť. Ale my debatujeme o predĺžení núdzového stavu, ktorý je tu už sedemnásty deň predĺžený. My nejdeme schváliť nejaké rozhodnutie vlády, ono už je sedemnásť dní realitou. Ak by aj motyka vystrelila a vládny, parlamentný valec by sa zasekol, ako týchto sedemnásť dní núdzového stavu vrátime späť? Vieme si vôbec predstaviť dôsledky, keby v takej situácii občania začali namietať porušenie svojich ústavných práv? Kam sa chceme, prosím, posunúť na budúce? Čo chce na budúce spraviť táto vládna koalícia? Schváliť zákon, ktorý hneď začne byť platný a účinný a až po čase ho bude parlament spätne odobrovať? Zjavne sa vám to nezdá, ale opakovane porušujete základné princípy parlamentnej demokracie. Pritom toto všetko tu vôbec nemuselo byť. Úplne by stačilo, keby ste vo vládnej koalícii prejavili aspoň elementárny záujem o dialóg s opozíciou, no vy radšej hráte túto škaredú a falošnú hru. Žasnem, ako na tlačových konferenciách vyzývate na zomknutie sa a jednotu. V televíznych diskusiách naťahujete vašu ruku akože na spoluprácu, pritom váš premiér stokrát opakuje nezmysly, ako iné krajiny zvládajú pandémiu lepšie, pretože opozícia spolupracuje s koalíciou. A potom keď príde na lámanie chleba, radšej tu vyrobíte fóliovník, do ktorého zavriete pozitívne testovaných poslancov, donútite hlavného hygienika, aby vám v rozpore so zákonom takéto konanie umožnil, len aby ste nemuseli robiť jednu jedinú vec – diskutovať a dohodnúť sa s opozíciou na kompromise, napríklad takom jednoduchom a zrozumiteľnom, že parlament nebude schvaľovať núdzový stav spätne, ale vopred, tak ako to má byť v normálnej demokratickej krajine. Ale presne toto je prístup váš, vašej vládnej koalície. Budete obviňovať opozíciu, že nechce v čase pandémie spolupracovať, ale keď vám predložíme náš návrh plánu obnovy, vyhlásite, že nemáme morálne právo niečo takéto navrhovať. Morálne totiž podľa vás je prerozdeliť si 6 miliárd z eurofondov nie podľa priorít a potrieb tejto krajiny, ale podľa vašich straníckych tričiek. Keď chceme o boji s pandémiou diskutovať v parlamente, tak sa ani neunúvate schváliť celú schôdzu, len aby ste nemuseli odobriť akúkoľvek opozičnú iniciatívu. Keď vám navrhneme zvýšiť pandemickú OČR pre ľudí, ktorí nie z vlastnej vôle, ale z príkazu štátu ostali doma, hodíte to do koša, pretože predsa nebudete v čase krízy pomáhať ľuďom len preto, že s tým prišla opozícia. Tak sa, prosím, nabudúce, keď budete zasa vystierať ruku na spoluprácu pre opozíciu, tak sa zamyslite nad tým, ako konáte, a že tú ruku pred podaním najprv poriadne opľujete. Na núdzový stav ste si zvykli ako na nový štandard. Nuž áno, je ľahké zvyknúť si na to, že ľudia nemôžu vyjadriť svoj odpor voči tejto vláde na uliciach či na námestiach. Ľahké je to, že zákaz vychádzania výrazne komplikuje napríklad petičnú akciu za referendum o predčasných voľbách. No budete však zdesení, pretože ľudia napriek tomu sťahujú, podpisujú a posielajú petičné hárky, pretože táto vláda je pre nich jednou obrovskou katastrofou a pohromou. Dámy a páni, núdzový stav predsa nemôže byť štandardom. Má to byť dočasný stav v nevyhnutnej, mimoriadnej situácii a nie trvalé riešenie. Pán Krajniak, trvalé riešenie je už pre vás desať mesiacov. Vy tu rozprávate o tom, že potrebu núdzového stavu odstráni až zaočkovanie obyvateľstva na úrovni 60 až 80 % populácie. To máte v odôvodnení, pán Dostál. A to kedy a ako chcete, prosím vás, dosiahnuť, keď toľko ľudí o očkovanie záujem podľa prieskumov ani nemá? Robíte chybu za chybou, štát vám padá pred očami a denne zomierajú desiatky ľudí následkom len a len vašej neschopnosti. Prosím vás, kedy chcete pri tejto neschopnosti dosiahnuť zaočkovanosť 60 až 80 %? Váš premiér sa hlúpo chichúňa, ako obvykle, keď dostal nedávno otázku, či chce mať núdzový stav až do konca volebného obdobia. Ale je úplne zrejmé, že by na to s pokojným svedomím kývol, pretože v normálnych podmienkach tento šialenec vládnuť nevie. Táto vláda si urobila z parlamentu svoju nedôstojnú slúžku. Spôsob, akým posiela zákony na schvaľovanie do parlamentu, jasne ukazuje, že poslanci sú pre ňu len bezzubé tlačítka, hlasovacie automaty, vy všetci, vy, ktorí tu sedíte za vládnu koalíciu, o vás hovorím, vládne automaty. Premiér sa ani neunúval prísť sem do parlamentu a požiadať ho o podporu pre svoj návrh. Hádže to raz na jedného ministra, raz na druhého ministra. Predtým sme tu mali ministra školstva, dnes pani ministerka spravodlivosti, pán minister práce a sociálnych vecí. Na budúce asi príde pán Mičovský. Vážené panie, panie poslankyne, vážení páni poslanci vládnej koalície, pokojne si môžete túto svoju úlohu spĺňať a poslušne postláčajte všetky tlačítka, ako vaša vláda zapíska, od toho tu ste. HLAS – sociálna demokracia túto frašku v žiadnom prípade nepodporí. Je nám ľúto, že túto neschopnosť, že touto neschopnosťou, amaterizmom vlády trpia všetci ľudia na Slovensku. Žiaľ, neostáva nám nič iné, len svojím podpisom čím skôr podporiť referendum o predčasných voľbách, aby súčasná koalícia konečne prestala škodiť ľuďom na Slovensku. Ďakujem pekne za pozornosť.